
Kjære leser!

Helt siden jeg var liten har jeg drømt om å få bo på et eventyrslott. Et slikt med spir og tårn og vindelbroer og det hele. Og naturligvis med en tilhørende prins! I Melbourne, der jeg bor, er det dessverre dårlig med slott, så jeg måtte dikte opp mitt eget kongerike. Det er ikke så ille det heller.

Da prinsen av Calida, Dante Andretti, sjekker inn på familiehotellet, tror Natasha Telford at hun skal få møte enda en kjendis i rekken av mange. Men Dante er ingen vanlig kjedelig prins, og snart begynner Natasha – akkurat som jeg – å drømme om å flytte inn på et slott.

Jeg håper at du kommer til å like historien om hvordan min sexy prins møter sin andre halvdel.

Varme hilsner

Nicola


FØRSTE KAPITTEL

– Jeg vil ha et stort beger med mineralvann, en stor porsjon med chips og en trippel iskrem med banan, sjokolade og karamell. Fikk du med deg det? Gjerne så raskt som mulig!

Natasha Telford sendt et drepende blikk mot ryggen hans da han snudde seg for å gå. Den meget unge australske popstjernen spankulerte mot heisen etter at han hadde sørget for at hun hadde fått med seg hele bestillingen hans. Hun klemte intenst på en såkalt stressball som hun hadde gjemt under pulten. Hun skulle gjerne ha laget flere rift i den moderne og spjærede T-skjorten hans. Hvordan holdt Harvey ut å jobbe her til daglig?

Hun hadde vokst opp i Telford Towers og hadde ikke kunnet tenke seg en mer glamorøs jobb enn det å være concierge. Helt til nå …  Hun hadde måttet overta for Harvey som var innlagt på sykehus for en hofteoperasjon. Hun ga gjerne høflige svar til turister som ville vite hvor de kunne finne de mest berømte turistattraksjonene i Melbourne. Det var de uhøflige, sutrete, krevende og ofte berømte, spesielt de helt unge som ennå ikke var tørre bak ørene, som hun hadde problemer med. Hun hadde mest lyst til å ta kvelertak på et par av dem.

Apropos berømt …  Prinsen av Calida var ventet hvert øyeblikk, og hun kastet et raskt blikk rundt i lobbyen. Det var viktig at alt var perfekt. Den lille drittungen av en popstjerne måtte bare finne seg i å vente. Hun hadde viktigere menn å ta seg av, nemlig Dante Andretti, som snart skulle krones til monark i den lille staten som lå utenfor Italias vestkyst. Hvis det hun hadde lest på nettet hadde vært sant, vel å merke

Lobbyen så perfekt ut. Alt fra de skinnende marmorgulvene til den blankpussede, messingbeslåtte resepsjonen. Den var møblert med mørkebrune sofaer og antikke lamper som lyste opp de fantastiske blomsterarrangementene som ble skiftet hver dag.

Natasha smilte. Hun kjente den samme stoltheten nå som hun gjorde hver dag hun kom inn på Towers. Hun elsket dette stedet. Hver eneste krik og krok. Hun skulle gjøre alt som sto i hennes makt for å beholde det i familien. Alt.

– Så når er det hans snobbethet ankommer?

Natasha smilte bredt og snudde seg da hun hørte stemmen til Ella Worchester, som var hennes beste venninne.

– Ikke kall ham det. Han er sannsynligvis en veldig hyggelig fyr, sa Natasha og la på plass turistbrosjyrer, billetter og kart for femtiende gang. Nervene hennes sto på høykant. Hvis ikke prinsen kom snart, ville hun sannsynligvis falle om.

Ella himlet med øynene og stakk hendene dypt ned i den ettersittende jeansen. – Ja, han er sikkert litt av en prins.

Som vanlig ignorerte Natasha Ellas kyniske tone. Det var akkurat det hun trengte nå – en prins. Det var akkurat det Towers trengte nå, for å være helt presis.

– Vet du noe om ham?

– Ikke nok. Og det var akkurat det som bekymret henne.

Vanligvis visste hun alt om VIP-ene som tok inn på hotellet. Det var jobben hennes. I dette tilfellet var det viktigere enn ellers. Telford Towers trengte sårt en prins på gjestelisten. Nå mer enn noensinne.

Natasha trakk på skuldrene. – Bare det jeg har lest om ham på nettet, og det er ikke mye. Det var en del stoff om Calida, og en del om kongefamilien. Det var det hele.

– Er han søt? Ella skjøt hoften fram på en provoserende måte. Natasha måtte le.

– Det var umulig å se på bildene som lå ute på nettet. De var så små.

– Tuller du med meg, eller? Ellas tone fikk Natasha til å le enda mer.

– Gi deg, da. Det eneste jeg kunne se, var en fyr som var dresset opp i en eller annen slags uniform med håret stramt bakover, skikkelig militærstil. Han så dessuten gravalvorlig ut. Fornøyd nå?

Det var allikevel en ting hun hadde lagt merke til på bildene av prinsen.

Øynene hans.

Vakre, skinnende blå øyne som hadde strålt mot henne. De hadde gjort et solid inntrykk.

Hun hadde alltid vært mest opptatt av øynene til menn. Hun trodde definitivt at øynene var sjelens speil. Synd at hun ikke hadde sett bakenfor Clay sine øyne. Det kunne ha spart henne for en stor kjærlighetssorg. Det ville dessuten ha spart henne og familien hennes for den problematiske situasjonen de nå befant seg i. De kunne risikere å miste det som betydde aller mest for dem, og det takket være grådigheten til hennes forhenværende forlovede.

– Ikke la han sjefe over deg, ok? Du jobber bare for Harvey nå mens han er borte. Du trenger ikke finne deg i alt, uansett om han er aldri så mye prins.

Natasha klemte Ellas hånd. – Prinsen betyr mye for hotellet, og jeg kommer til å behandle ham som jeg behandler de andre gjestene. Med respekt, omtanke og …

– Ja, ja, server det til noen som ikke har hørt det en million ganger før. Ella holdt opp en hånd og smilte et avvæpnende smil som tok brodden av ordene hennes. – Nå blir jeg nødt til å forlate deg. Jeg har en artikkel om hagearbeid som skal skrives. I tillegg jobber jeg med et par hageskisser som må være ferdige før lunsj.

– Kaffe på Trevi’s? Vanlig tid? Kjente hun seg selv rett, ville hun sårt trenge til litt koffein ved de tider.

– Høres bra ut. Ses klokken fem.

Ella smilte et rampete smil og slentret av gårde. En høy, slank figur kledd i denim fra topp til tå. Håret var klippet i en kort bob som svingte i takt med bevegelsene hennes.

Natashas beste venn var slående vakker. Hun visste å nyte livet og hadde masser av energi. Natasha, derimot, følte seg som en vaskeklut. Stress var årsaken. Hun kjente stresset gnage i henne ved hvert ledige øyeblikk, fra hun våknet om morgenen til hun la seg om kvelden. Det var netter hun ikke fikk sove i det hele tatt. Det var ikke rart at hun virket blek og tafatt ved siden av venninnen.

Hun kastet et blikk på armbåndsuret i hvitt og gult gull. Hun hadde fått det av faren da hun fylte tjueen. Flere år før penger hadde blitt et problem for familien. Hun lurte på hvorfor prinsen var så sen. De fleste VIP-ene hun hadde med å gjøre, hadde planlagt reiseruten ned til hver minste detalj. Hun hadde antatt at en kongelig ville være enda mer pedantisk enn de fleste.

Spesielt en prins som så ut som han var ute av stand til å dra på smilebåndet.

I neste øyeblikk hørte hun en brølende motor utenfor. Hun tittet ut og fikk øye på en skinnende sort Harley som stoppet utenfor inngangen. Natasha bet seg nervøst i leppen. Hun håpet at Alan fikk parkert den så fort som overhodet mulig. Hun kunne ikke risikere at noe gikk galt nå. Førsteinntrykket var viktig, og hun ville ikke ha et slikt bråk utenfor når prinsen kom.

Hun tittet på klokken sin nok en gang og ryddet nervøst i brosjyrene. Hun tittet opp tidsnok til å få øye på eieren av Harleyen.

Hun ble tørr i munnen.

Fyren så ut som en vandrende reklame for Uskikkelige Gutter AS. Han var høy og bredskuldret, kledd i en grå ettersittende overdel som framhevet den velskapte kroppen hans og matchet den slitte jeansen. Det mørke, krøllete håret omkranset et perfekt skåret ansikt som kunne vært skapt av en av de store italienske mesterne.

Natasha trakk pusten dypt, lukket øynene og prøvde å fokusere. Hva var det hun holdt på med? Mannen så ut som enhver kvinnes drøm, men hun hadde da virkelig ikke tid eller anledning til å stå og sikle etter menn mens hun var på jobb. Dette var ikke det rette tidspunktet å miste konsentrasjonen på.

Stille irettesatte hun seg selv. Et aldri så lite øyeblikk hadde hun latt hormonene ta overhånd. Det var lenge siden noe slikt hadde skjedd. Hun hentet seg lynraskt inn igjen og gjorde seg klar til å marsjere ut for å eskortere prinsen inn idet limousinen hans stoppet utenfor.

Men da mannen nærmet seg, hadde hun nok en gang problemer med å holde tankene unna. Hun lurte på hvordan det ville være å våkne opp ved siden av denne deilige, sexy, uskikkelige fyren og se på ham med et forførende og bydende blikk: Hva kan jeg gjøre for deg?

Han kom henne i forkjøpet. – Kan du hjelpe meg?

Natasha trakk øyeblikkelig jakken over klokken. Hun måtte slutte å se på den hvert femte sekund. Hun rettet seg opp og smilte sitt mest profesjonelle smil. Hun var ikke forberedt på det som møtte henne da hun så inn i mannens øyne.

Vakre, skinnende blå øyne. Nesten som turkis. Like fantastiske som Great Barrier Reef på en solskinnsdag. Det var en farge hun ikke glemte så lett. Det var det eneste hun hadde klart å se tydelig på det uklare bildet.

– Miss Telford?

Mannen kastet et blikk på navnskiltet hennes. Han så tilbake på henne igjen. Ansiktet hennes var varmt, og hun hadde et hektisk uttrykk i øynene.

Hun trengte en fridag, det var det ingen tvil om. Hvis denne mannen kunne få henne til å tro at han var prinsen av Calida, om ikke annet for et sekund, var det et tegn på at hun var overarbeidet. Mannen som sto foran henne, liknet ikke på noen måte en prins. – Ja, det stemmer. Hva kan jeg hjelpe deg med? Bortsett fra å få deg ut herfra så fort som mulig, slik at jeg kan gjøre meg klar for det viktigste møtet i mitt liv.

– En god del, håper jeg.

Han lente armene på disken, og hun forsøkte å ikke stirre på bicepsen som svulmet under genseren hans.

Himmel. Kanskje hun ble nødt til å revurdere standpunktet om å ikke gå ut med menn. Det var halvannet år siden katastrofen med Clay, og hun hadde ikke vært ute med en mann siden det. Hun hadde brukt all sin tid og konsentrasjon på å løse opp i de problemene som bruddet hadde skapt for henne og resten av familien.

Hun var redd for at prinsen skulle snike seg inn mens hun var opptatt med mannen som nå sto foran henne. Hun klarte så vidt å motstå fristelsen til å kaste et blikk mot døren bak henne. – Har du bestilt, sir? Hvis ikke, kan jeg kontakte innsjekkingen, og så kan jeg hjelpe deg med dine ønsker senere?

– Nei, jeg må få ordnet opp i dette nå. Du er akkurat den kvinnen jeg trenger.

Den lave, intense stemmen hans fikk det til å kile i magen. Smilet hennes bleknet da han så på henne med et intenst blikk.

De øynene, blikket, fargen …  Det kunne ikke være mulig! Aldri i verden.

Stemmen hans ble lavere idet han lente seg over disken, han var bare centimeter fra ansiktet hennes. Hun kjente den varme, intense duften fra ham. Søt og kanelaktig, blandet med en maskulin duft som hun ikke riktig klarte å plassere. Deilig.

– Jeg tror faktisk dere venter meg. Jeg er Dante Andretti.

Natasha måtte holde seg fast i bordkanten. Bena kjentes som gelé under henne.

Dette kunne ikke være mulig.

Var dette prinsen av Calida?

– Prinsen av Calida, sa han som et slags forklarende tillegg til sitt eget navn. Et smil lekte på leppene hans. Munnvikene kruset seg oppover til et sexy, mystisk smil. Natasha kjente ikke seg selv igjen. Hun hadde aldri opplevd noe lignende. Hun mistet kontrollen over sin egen kropp og kjente reaksjoner innvendig som hun aldri hadde opplevd før.

Han var prinsen.

Denne …  rebellen! Var det denne mannen hun hadde satt sin lit til? Skulle han redde hennes fars forretninger?

– Er noe i veien, miss Telford?

Det kan du være helt sikker på. Hun svelget hardt og motsto fristelsen til å svare før hun fikk tenkt seg om. – Alt er i skjønneste orden, Deres Høyhet.

– Hysj! Hun tittet opp og så at han hadde lagt en pekefinger mot leppene. Han ristet energisk på hodet. – Noen kunne høre deg.

– Skulle det være et problem … ? Stemmen hennes hørtes nesten hysterisk ut, og hun trakk pusten dypt nok en gang.

Dette var galskap. Hun var sikker på at en person kom til å hoppe fram hvert øyeblikk og synge «smil til det skjulte kamera». Kanskje var det hennes far og Ella som sto bak dette. Det kunne vært likt dem!

Hun hadde forventet å ta imot prinsen idet han steg ut av en limousin. Denne mannen hadde kommet kjørende på motorsykkel.

Hun hadde ventet å se prinsen omringet av livvakter, denne fyren var helt alene, så vidt hun kunne se.

Hun hadde forventet seg en glatt, snobbete, ufordragelig fyr. Denne fyren var tilbakelent, rufsete og veldig, veldig sexy.

Altfor sexy.

– For å si det som det er, så ønsker jeg ikke å avsløre min identitet. Jeg hadde satt pris på om vi kunne få det til.

Natasha sukket. Hun misunte Ella den tålmodigheten hun utviste hver gang hun satt foran tegnebrettet for å lage en skisse. – Jeg forstår ikke riktig, sa hun. – Du har skrevet deg inn under ditt eget navn, men vil ikke at noen skal vite at du er her?

Han knipset med fingrene foran ansiktet hennes. – Helt riktig.

Nei, nei, nei.

Natasha hadde mest lyst til å trampe i gulvet slik som et bortskjemt barn gjør når det ikke får viljen sin.

Dette holdt ikke. Hun hadde lyst til å kringkaste til en hel verden at prinsen bodde på familiens hotell, og nå ønsket han å holde det hemmelig? Var han ikke helt vel bevart?

– Er det et sikkerhetsproblem? spurte hun. – Er det noe jeg bør vite om? Hvorfor du for eksempel dukker opp her og ser ut som en jeansmodell og snakker en masse tøv?

– Det er overhodet ingen problemer, sa han. – Jeg ønsker derimot å snakke mer med deg. Jeg trenger hjelp av deg mens jeg er her. La meg sjekke inn først. Kanskje vi kan treffes når du er ferdig på jobb?

– Nei, det går nok ikke.

Natasha snakket lavt og kunne ikke unngå å registrere et hint av tilfredsstillelse da hun så det overraskede uttrykket i de blå øynene hans. Han hadde bare godt av å kjenne hvordan det føltes å bli overrasket på en negativ måte for en gangs skyld. Hun hadde fått nok for i dag.

– Nei?

Hun forsøkte å legge ansiktet i det hun håpet var profesjonelle folder. – Jeg mener …  Jeg kommer til å bli opptatt her i noen timer til. Det tar litt tid før jeg kan gå herfra.

– Det er helt i orden. Han beveget hånden på en måte som fortalte henne at svaret hennes betydde lite. Han så kanskje ikke ut som en prins, men han var vant til å få det som han ville, det var det ingen tvil om. – Jeg venter. Jeg har booket inn under navnet Dan Anders.

Hun hadde problemer med å holde tilbake smilet som presset seg fram på leppene hennes.

– Fint pseudonym.

Han trakk lett på skuldrene, og hun stirret på musklene som strammet seg under T-skjorten hans. Hun lurte på om de var like harde å ta på som de så ut til å være.

– Dante Andretti, Dan Anders. Jeg prøver å velge noe som er litt likt mitt egentlige navn, slik at jeg ikke blir helt forvirret.

Han smilte et avvæpnende smil og avslørte jevne, hvite tenner som sto i en perfekt kontrast til den brune huden hans.

Hun visste at bilder ikke alltid var til å stole på, men i dette tilfellet burde den kongelige fotografen vært sparket. Fyren var rett og slett smellvakker. At hun, som etter Clay hadde avskrevet menn for alltid, klarte å oppfatte det, betydde ikke så rent lite.

Det betydde at hun ikke var upåvirkelig. Men hun måtte jo tross alt få lov til å titte litt? Hun behøvde jo ikke nødvendigvis kjøpe alt det hun så …

– Hva om vi møtes i hotellbaren klokken halv fem?

– Jeg har andre planer klokken fem, sa Natasha avmålt.

Aldri i verden om hun skulle inn på rommet til denne fyren, som på et alminnelig stevnemøte. Hun hadde sitt rykte å ta vare på, og hun var ikke så rent lite påvirket av det blå, intense blikket hans.

– Fint, sa han med en ledig bevegelse. – Det overrasker ikke meg at en vakker kvinne som deg har andre planer for kvelden.

I tillegg til et godt utseende hadde mannen også sjarm, tenkte hun.

– Da sier vi det slik, sa hun kort. Han holdt blikket hennes, og hun følte seg plutselig usikker og keitete. Hun kjente at hun grep etter stressballen under pulten. – Vi kan snakke mer om dette når vi møtes senere, men jeg vil bare si at jeg ikke er spesielt begeistret for situasjonen. Jeg liker ikke løgner og dekkoperasjoner. Det betyr dessuten mye for oss å ha deg som gjest på hotellet.

Hun snakket og snakket. Hun la merke til smilet som lekte på leppene hans og glimtet i de blå øynene. Hun kjente en voksende irritasjon. Hvorfor skulle hun i det hele tatt bry seg om slike uvesentlige ting?

Hun var i ferd med å dumme seg ut. Hun kjente seg som en skolefrøken som irettesatte en uskikkelig elev. Hun oppførte seg alltid slik når hun ble stresset. Ella hadde ertet henne for det mange ganger før. Dessverre hadde hun vært på defensiven altfor ofte i det siste.

– Da sier vi det slik, miss Telford. Vi kan snakke mer om dette senere.

– Kall meg gjerne Natasha, sa hun. Hun kjente plutselig rødmen brenne i kinnene. Hvorfor i all verden rødmet hun? Det var jo ingen grunn til det. Hun hadde jo ikke akkurat bedt ham ut på en date.

– Dante.

Det høflige nikket bekreftet det hun hadde sett tidligere. Det var først og fremst prins han var. Hans bakgrunn lot seg ikke fjerne så lett. Han kunne late som om han var en rampegutt, men prinsens manerer lot seg ikke overskygge.

– Vi ses klokken halv fem.

Hun klarte å prestere et stivt smil, et smil som nesten var pinlig. Hun likte ikke dette. Hele opplegget med Dante luktet. Hun orket ikke problemer. Hun hadde hatt mer enn nok av det i det siste.


ANDRE KAPITTEL

Dante tittet forsiktig i retning av Natasha mens en effektiv ung kvinne tok seg av innsjekkingen. Han forsto seg ikke helt på henne. Han var vant til respekt og ærbødighet fra mennesker, men den vakre brunetten hadde ikke så mye som blunket. Hun hadde faktisk blitt stivere og mer tilbakeholden idet hun forsto hvem han var. Hun utstrålte mistenksomhet, det var ikke vanskelig å registrere. Hun likte ham ikke, og han hadde lyst til å vite hvorfor. Kanskje hun ikke likte rikdom? Eller kanskje hun ikke likte tittelen hans?

Det spilte ikke så stor rolle. Idet han entret hotellet hadde det gått opp for ham at han trengte hjelp av en concierge hvis han skulle lykkes med planen sin. Det faktum at hun var en vakker kvinne med lysebrune øyne, lange ben og en fantastisk kropp under den strenge uniformen gjorde bare oppgavene enklere for ham.

Han kunne ikke regne med å sjarmere henne til å se saken med hans øyne. Hun kom ikke til å bli enkel å ha med å gjøre. Den lille talen hun hadde holdt for ham, beviste at Natasha Telford ikke likte slinger i valsen. Ikke det at han hadde planlagt det. Ikke egentlig …

– Her er velkomstpakken, mr Anders. Nøkkelkortet ligger inni. Jeg håper De får et hyggelig opphold her på Telford Towers.

Han smilte og takket den unge kvinnen for innsjekkingen, tok velkomstpakken og gikk mot heisen.

Det var ikke hans skyld at han måtte passere hotellets concierge på vei til heisen. Det var definitivt ikke hans feil heller at hun valgte å se opp akkurat da han passerte. Han smilte sitt peneste smil. Hans mor mente at det smilet var nok til å styre Calida alene. Han nøt å se den svake rødmen som fargela kinnene hennes.

Han la merke til at hun ikke var immun mot sjarm. Det skulle han huske. Skulle han lykkes med planen sin, kunne det komme til å spille en viktig rolle.

*

Natasha raste gjennom garderoben sin. Hun lette gjennom solkjoler, selskapskjoler, skjørt og bukser før hun endelig fant favorittjeansen sin. Ved slike anledninger var det alltid en fordel å ha god oversikt. Ella kalte henne ryddig, på grensen til nevrotisk, men Natasha satte pris på denne egenskapen. Hun likte ikke rot.

Hun rev jeansen av hengeren og trakk den på seg. Hun smilte og sendte en syrlig takk til Clay. Hun kunne takke ham for en slankere figur. Alt stresset han hadde påført henne hadde bidratt til at kiloene hadde rast av henne. Hun hadde aldri vært så tynn.

Hun tok på seg en rosa topp, store ringer i ørene og festet håret i en hestehale. Hun tok på seg sorte høye sko og gikk for å ta en siste titt i speilet bak døren.

Dette var favorittantrekket hennes. Et antrekk hun følte seg vel i og som ga henne trygghet.

Så hvorfor hadde hun da mest lyst til å rive av seg klærne og ta på en formell, sort kjole istedenfor?

Fordi du utgir deg for å være en annen enn den du er.

Hun rakte tunge til speilbildet sitt og hatet at underbevisstheten hennes hadde rett. Det spilte ingen rolle hvordan hun kledde seg. Hun kjente seg ikke selvsikker eller trygg. Hun hadde det ikke bra i det hele tatt.

Det ville være vanskelig nok å takle prinsen om han ikke i tillegg skulle utgi seg for å være en annen. Hun ville ikke at han skulle skjule identiteten sin. Hun hadde mest lyst til å rope det ut over hele byen at prinsen bodde på Telford Towers.

– Pokker heller. Hun tok på seg litt lipgloss og maskara. En liten stemme inni henne sa at hun ville trenge mye mer enn som så for å føle seg vel.

Hun trengte hans hjelp.

Tydeligvis trengte han hennes hjelp også.

Hvorfor fikk hun da følelsen av at de trengte hjelp til vidt forskjellige ting? Eller at hun ble nødt til å ta hensyn til hans behov først og fremst? Hun hadde ikke klart å glemme det sjarmerende smilet, eller de fantastisk vakre øynene hun først hadde lagt merke til på et utydelig bilde på nettet.

Hvorfor var han ikke en kjedelig prins som var fast bestemt på å oppfylle sine kongelige plikter, koste hva det koste ville, som ville sørge for at han ble fulgt av media for hvert skritt han tok?

Hvorfor utga han seg for å være en sexy playboy? Han kunne kanskje ikke hjelpe for at han var sexy, men hvorfor måtte han se ut som en rebell i tillegg? Hvordan kunne en slik fyr i det hele tatt eie et par så slitte jeans? Hadde han ikke på seg nypressede bukser hele tiden?

Og hvorfor hadde han valgt akkurat henne til å gjennomføre planen sin?

Hun var fast bestemt på å få svar på noen av spørsmålene som surret rundt i hodet hennes. Hun fant nøkkelen sin, plukket opp vesken og gikk ned for å møte prinsen.

*

Dante tittet seg rundt i den koselige baren. Han var overrasket over den hyggelige stemningen. Han hadde reist verden rundt, bodd på de fineste hoteller og omgitt seg med all den luksus penger kunne kjøpe, men det var noe spesielt med dette stedet som han ikke hadde opplevd før.

De kraftige mahognibordene og baren som dekket hele den ene veggen, de store, dype skinnstolene i burgunder og den dempede belysningen som framhevet antikvitetene som sto spredt rundt i rommet, representerte ikke noe uvanlig i hans øyne. Men allikevel var det en avslappet stemning i rommet som kunne minne om hans eget rom ved slottet hvor han alltid trakk seg tilbake og slappet av etter en lang dag.

Noen hadde virkelig lykkes med å skape en hjemmekoselig stemning her. En med virkelig god smak for forretninger og forståelsen av hvor viktig det var å skape en slik stemning for folk som var på reise.

Akkurat da dukket Natasha opp, og ønsket hans om å utforske omgivelsene nærmere forsvant som dugg for solen.

Han smilte og vinket henne til seg. Han kunne ikke unngå å legge merke til hoftene hennes i den ettersittende jeansen, hvordan lyset framhevet den gylne glansen i håret hennes og hvordan antrekket hennes var både sensuelt og elegant på samme tid. Han antok at det hadde mer med selve kvinnen å gjøre enn klærne hun hadde på seg.

Natasha Telford tok ganske enkelt pusten fra ham. Han håpet bare at hun var åpen nok til å gå med på planen hans.

– Så hyggelig at du kunne komme, sa han. Han reiste seg og trakk ut stolen for henne.

– Selv takk, sa hun og nikket i hans retning. Hun satte seg ned og signaliserte til kelneren som sto ved baren. – Hva vil du ha?

– Espresso, takk. Og en god dose med velvillighet.

– Da tar vi to espresso, sa hun til kelneren. Hun sendte ham et smil som takk. Et smil som fikk Dantes puls til å slå litt fortere.

Hvorfor kunne hun ikke smile til ham på den måten? Var den unge kelneren en flamme?

Han så forsiktig bort på henne. Lette etter lett rødmende kinn, et flørtende uttrykk, endret kroppsspråk, men han kunne ikke registrere et eneste tegn på at hun likte denne mannen spesielt godt. Tankene hans vandret et øyeblikk, og da han så opp igjen og møtte blikket hennes, kunne det virke som om hun hadde studert ham. Men hun var ikke lett å lese. Den lett rynkede pannen ga ingen signaler om verken det ene eller det andre.

– Så hva var det du ønsket å prate om?

Hun satt rett i stolen med hendene samlet i fanget. Hun hadde et bestemt uttrykk i ansiktet, og Dante hadde en snikende følelse av at han kom til å møte på problemer.

– Jeg trenger din hjelp.

– Ja, du nevnte noe om det tidligere.

Tonen hennes ga ham ingen grunn til å føle optimisme, men han fortsatte. Valgte ordene sine med omhu.

– Det er mange grunner til at jeg har kommet på besøk hit til dette landet. Det dreier seg om offisielle plikter som å opprettholde internasjonale forbindelser, samt et familiebesøk. Alle vet at prinsen skal bo på dette hotellet og hvor lenge. Jeg har ankommet som avtalt og tatt inn under et annet navn. Min sekretær kommer til å ringe og si at jeg har blitt forsinket en uke. Den uken ønsker jeg å være anonym.

– Hvorfor ga du ikke beskjed om dette før du kom hit?

Godt spørsmål. Han kunne bare ikke gi henne et ærlig svar. Hvordan kunne han forklare for en kvinne han knapt kjente at han hadde hatt behov for å komme seg vekk, i tillegg til at han hadde et brennende ønske om å tilbringe tid sammen med en nevø han knapt nok hadde sett.

– Jeg ønsker å se på denne ekstra uken her som en flukt fra mine offisielle plikter.

Hun hevet brynene, en forsiktig bevegelse som fikk ham til å smile. Denne kvinnen var alt annet enn forsiktig. Natasha Telford var en vakker, feminin kvinne …  med en kjerne av stål.

– Jeg forstår.

Han kunne se at hun ikke trodde på ham.

– Familie?

– Akkurat.

Natasha lente seg tilbake i stolen og så på prinsen med et mistenksomt blikk. Han måtte jo tro at hun var fullstendig dum.

Fyrer som han fløy ikke fra land til land med skjult identitet av familieårsaker. Som regel var det  helt andre årsaker som lå bak – en elskerinne eller lignende.

Prinsen måtte ha en hemmelig elskerinne, en som ikke pressen kunne få ferten av. Det var nok det som var den egentlige årsaken til denne utstuderte farsen.

Så hva? Det hadde jo ikke noe med henne å gjøre. Så lenge han var villig til å komme ut av skapet, så å si, ville hun allikevel få etterlengtet publisitet rundt oppholdet hans på Telford Towers. Hun hadde ikke noe imot å skulle bli med på hans planer så fremt  hun kunne godtgjøre seg av hans kongelige tilstedeværelse senere.

– Du ser ikke helt overbevist ut.

Hun forbannet sitt eget uttrykksfulle ansikt. – Hva du velger å gjøre i den kommende uken er ikke mitt anliggende, sa hun.

– Der tar du tar feil.

To espresso ble servert idet ordene hans falt, og Natasha ventet til de var alene igjen før hun fortsatte samtalen.

– Jeg forstår ikke riktig.

– Du er den eneste som kjenner min virkelige identitet, og jeg vil at det skal forbli slik. Det er veldig viktig. Har jeg gjort meg forstått?

Hun så på ham med åpen munn. Hva var det han innbilte seg? Han kunne ikke snakke til henne på denne måten.

På den annen side, han var kongelig og sikkert vant til å herse med folk. I tillegg var han en person som kunne hjelpe henne og familien ut av en problematisk situasjon.

Hun bet det i seg. Inntil videre.

– Absolutt, sa hun og tok en slurk av den varme kaffen. Hun kjente øyeblikkelig den gode virkningen kaffen hadde på kroppen hennes. Hun så opp og la merke til hvordan de lange, slanke fingrene hans holdt rundt den varme koppen. Som om de var skapt for berøring, kjærtegn …

– Bra.

Han så på henne mens han drakk. De blå øynene hans holdt henne fast, og det var umulig å trekke til seg blikket, uansett hvor mye hun ønsket det.

– Hvor lenge har du arbeidet som concierge?

Spørsmålet hans kom overraskende på henne. Etter et slikt blikk skulle man tro at han ville ha stilt et mer personlig spørsmål.

– I mindre enn en uke.

Han satte fra seg koppen, overraskelsen spredte seg i det pene ansiktet. – Fra etternavnet ditt å dømme trodde jeg du var en av eierne og hadde hatt jobben i en god stund. Kanskje jeg har betrodd meg til feil person?

– Slapp av, sa hun. For første gang siden de møttes var smilet hennes ekte.

Uansett hvor avslappet Hans Høyhet virket, kunne hun se at dette hemmelighetskremmeriet gikk innpå ham. Han var stiv i skuldrene og generelt anspent. Det måtte være litt av en kvinne som fikk ham til å ofre seg på denne måten.

– Min far driver Telford Towers, og jeg har jobbet her siden jeg begynte å gå. Vår concierge er borte for øyeblikket og kommer ikke tilbake på tolv uker. Jeg skal jobbe i sju dager til vikaren hans begynner. Høres det betryggende ut?

Han nikket og så faktisk lettet ut. Han satte koppen fra seg på bordet og lente seg tilbake i stolen. – Hva er det du vanligvis gjør her?

– Alt.

Hun sørget for at alt gikk som det skulle, ordnet opp i personalkonflikter, degget for spesielle gjester, alt mulig mellom himmel og jord. Det var det hun elsket ved jobben. Det å være en del av Telford Towers var like naturlig for henne som å puste. Hun ville aldri gi slipp på det.

Spesielt når hun bare hadde seg selv å takke for problemene.

– Som for eksempel?

Hun burde ha kjent seg smigret av Dantes interesse, men hun var ikke lettlurt. Nå som han hadde henne her, ønsket han å finne ut alt han kunne om den eneste personen som kjente til hans lille hemmelighet. Han stolte sikkert ikke helt på henne.

– Jeg er min fars høyre hånd. Etter at jeg fullførte en mastergrad i business, har jeg hjulpet ham med å drive stedet. Jeg gjør det som trengs å gjøres.

Han sperret øynene opp. Det var tydelig å se i det blå blikket at han var imponert. Hun kjente hun ble varm. – Er det bare dere to?

– Ja.

Hun kjente smerten som et sverd, som gamle sår som ble revet opp. Hadde hennes kjære mor overlevd hjerteinfarktet, og hadde det ikke vært for den ekstra belastningen Clay hadde påført dem …  Natasha var redd hun måtte bære på den dårlige samvittigheten sin resten av livet.

– Du må være stolt. Du og din far har gjort en fantastisk jobb. Hotellet er virkelig flott. Dette er flott.

Han gestikulerte voldsomt, noe som sikkert var en arv fra hans italienske forfedre. Hun måtte smile selv om hun aller helst hadde lyst til å løpe til rommet sitt og storgråte. Hun fikk alltid lyst til å gråte hver gang det ble snakket om hennes mor.

– Hvilken designer har du brukt i dette rommet?

Natasha ristet på hodet. Hun kjente at hun ble stolt og rettet seg opp i stolen. – Det er jeg som har gjort det, sa hun stille.

– Virkelig?

Øyebrynene hans hevet seg og øynene var vid åpne.

– Ja. Det var viktig for meg å skape et hjem hjemmefra for våre gjester. Hvis jeg var hundrevis av mil hjemmefra, er det akkurat et slikt rom jeg ville ønsket å slappe av i.

Stemmeleiet hennes forandret seg mens hun snakket, stemmen hennes ble fylt med begeistring, noe hun undret seg over. Det var lenge siden hun hadde kjent det slik. Ansvarsbyrden hadde tynget henne ned. Hun hadde skapt problemene, nå var det hennes jobb å rydde opp.

Hun hadde alltid gledet seg til hver dag på jobb, men i det siste hadde hun kjent seg så skyldbetynget at noe av arbeidsgleden hadde forsvunnet.

Men nå skulle det bli forandringer. Mannen som satt foran henne skulle hjelpe henne med det. Hun brydde seg ikke om han hadde urent mel i posen så lenge han sa seg villig til å hjelpe.

– Det er akkurat det du har lykkes med, sa han. – Jeg kjente meg hjemme i det øyeblikket jeg kom inn her. Han lot blikket hvile på henne hele tiden. – Du er en begavet kvinne.

– Takk for det.

Hun rødmet. Hun forbannet varmen som spredte seg i ansiktet hennes og sannsynligvis fikk henne til å se ut som en klovn. Av en eller annen grunn betydde hans kompliment mer enn de hun hadde fått av bransjefolk tidligere.

Hun var virkelig i et elendig humør. Det var på tide at hun kom seg av gårde før hun dummet seg helt ut. Slik hun kjente det nå, var hun nær å skulle be ham om å fronte den neste kampanjen deres, eller trygle ham om å bo i presidentsuiten det neste halve året. Begge deler ville gi en økonomisk gevinst som var stor nok til å holde dem flytende.

Hun så megetsigende på klokken. – Hvis dette møtet er over, må jeg nesten tenke på å komme meg videre.

Det frekke smilet hans bleknet. – Å, ja. Det hemmelige møtet ditt.

Det er slik du tenker, ikke jeg.

Hun sa det ikke høyt, selv om fristelsen var til stede. – Det er ingenting hemmelig, bare et daglig møte med min beste venninne på vår stamkafé.

Hun var helt sikker på at hun kunne lese lettelse i de sexy øynene hans. – Møter du henne hver dag?

Hun nikket, vel vitende om at hun aldri hadde overlevd de siste årene uten den sprudlende Ella. Den søteste, mest lojale venninne man kunne ønske seg. De møtte hverandre da Ella flyttet inn i en av leilighetene i Telford Towers for fem år siden.

Ella fikk henne til å føle seg levende. Natashas beste venn var til å stole på samtidlig som hun var morsom å være sammen med. Plutselig kjente hun det som om det var evigheter siden hun hadde hatt det gøy.

– Ja, det holder oss flytende. Det er ingenting som er bedre enn en latte på slutten av en hard arbeidsdag.

Han smilte og trakk lett på skuldrene. Det var en uskyldig bevegelse, men Natasha kunne ha sverget på at han kjente seg ensom. Veldig ensom.

– Jeg beklager, men nå må jeg gå.

Hun reiste seg raskt. Ville skape distanse mellom dem, men før hun visste ordet av det hadde hun lent seg fram og gitt ham en klem. Det så ut som om han kunne trenge en.

Skulle hun være helt ærlig mot seg selv, hadde det kanskje mer med hormonene hennes å gjøre. Hun var ikke så rent lite påvirket av den muskuløse kroppen hans så nær hennes.

Hun kunne uansett ikke bli værende.

– Takk for at du ville møte meg, og takk for at du viste forståelse for det andre vi snakket om. Han hadde reist seg og bukket så vidt. Hun hadde mest lyst til å le. Det formelle bukket passet ikke helt til resten av ham, slik han sto foran henne nå.

Fyrer med skjeggstubber, bustete hår og jeans bukket ikke. De kjørte motorsykkel og var hjerteknusere.

– Bare kontakt meg hvis det er noe du trenger, sa hun av gammel vane. Hun tok vesken sin.

Hun trodde ikke at han kom til å trenge noe mer fra henne. Han hadde sikkert hendene fulle med elskerinnen sin resten av uken.

– Hvordan kan jeg komme i kontakt med deg?

Hun stoppet. Det var en intens klang i stemmen hans. – Eh …  Resepsjonen vil hjelpe deg.

Han sendte henne et skeptisk blikk, som om han skjønte at hun avviste ham.

Hun tenkte seg om et øyeblikk. Det var kanskje ikke så lurt å avvise ham på denne måten. Han var tross alt hennes håp. Hun måtte vise seg en tanke mer vennlig og tilnærmelig.

Hun visste ikke helt om det hun gjorde var så lurt, men før hun visste ordet av det, hadde hun lett gjennom vesken sin og funnet et kort som hun ga ham. – Her har du mobilnummeret mitt. Du treffer meg der hvis det er noe du skulle behøve.

Bare det ikke var en trippel iskrem midt på natten han ønsket seg.

– Tusen takk. Det setter jeg pris på.

Natasha smilte tilbake. Hun visste at han bare var høflig mot henne, men var det umulig å tenke seg at hun langt der inne i det blå blikket hans ante noe mer enn ren høflighet? Hun hadde akkurat gitt ham muligheten til å vise henne akkurat hva det var!


TREDJE KAPITTEL

– Du er sen.

Ella pekte på klokken, og lot som om hun var furten da Natasha endelig fikk banet seg vei til det faste bordet deres. Hun dumpet ned i en stol.

– Beklager, sa Natasha. Hun klarte ikke å skjule et smil som var i ferd med å spre seg over hele ansiktet hennes.

Hun hadde aldri vært veldig god til å holde ting hemmelig for sin beste venninne, særlig ikke når det var menn involvert. Hun visste at hun ikke kom til å klare å holde det for seg selv. En slik ettermiddag var ment for å deles med noen. Det hele hadde startet med møtet med Dante og endt med at hun hadde gått med på å holde planene – og identiteten hans hemmelig. Hun måtte fortelle Ella om det, hver eneste saftige, lille bit av historien.

– Det mener du ikke. Ella smilte og signaliserte til kelneren Luigi at de trengte ham ved bordet. – Du har det uttrykket i ansiktet som avslører at du har vært uskikkelig, og at du har gledet deg over det hele veien.

Natasha lo og strakte hendene defensivt i været. – Ok, gi meg en sjanse til å trekke pusten. Det nytter ikke å holde noe hemmelig for deg. Er du synsk, eller hva? Du leser meg som en åpen bok.

Ella slo tilbake i samme øyeblikk som ordene var uttalt. – Aha. Så du har noe å fortelle. Kom igjen. Ut med det!

– Kan jeg i det minste vente til kaffen min kommer?

– Nei! Ella ropte ut, og hodet til Luigi spratt opp fra kaffemaskinen. Han smilte og vinket til favorittkundene sine. Natasha trodde det var noe han kalte alle kvinnene som kom til Trevi’s.

Natasha likte vanligvis å erte Ella. Gi henne en liten bit av gangen slik at hun måtte gjette seg til resten. Av det som foregikk på hotellet delte hun det meste med Ella. Det som hadde hendt i dag var ikke av en dagligdags karakter, og skulle hun dømme fra ansiktsuttrykket til Ella, var ikke dette det rette tidspunktet å erte henne på. Dessuten kunne hun nesten ikke vente med å fortelle Ella hva som hadde skjedd i dag.

– Ok. Først må jeg bare si at dette må forbli mellom oss.

– Absolutt, sa Ella, og lot som om hun faktisk lukket igjen munnen med en glidelås. – Jeg håper ikke det er noe alvorlig?

– Nei, dette dreier seg bare om hyggelige saker.

Det skulle hun sørge for.

Hun ville aldri belemre venninnen med prat om økonomiske problemer, eller det faktum at hun ville miste hjemmet sitt hvis Telford Towers gikk nedenom og hjem.

Ella knipset med fingrene. – Jeg vet hva det er! Det har noe med prinsen å gjøre. Hvordan gikk det? Har han tatt deg med storm? Vil han ta deg med til slottet sitt og gjøre deg til sin slave? Burde jeg kjøpe et par prinsessetøfler til deg?

Natasha lo høyt. Hun ble faktisk litt bekymret over at Ellas spørsmål fikk henne til å kjenne et aldri så lite sug i magen. Hvordan ville det være å bli forført av en prins? Hun så for seg å bli fanget opp i hans armer og ført til slottet hvor de ville leve lykkelig resten av sine dager, slik det sto skrevet i eventyrene.

Det er noe du aldri kommer til å oppleve. Det var den lille stemmen inni henne som talte. Selv den stemmen som hadde overlevd sviket til Clay, den romantiske stemmen som fremdeles trodde på drømmen om kjærlighet, måtte gi etter og si seg enig i den negative stemmen.

– Du kan vente med tøflene, sa Natasha. Hun så på Ella som satt ytterst på stolen og ventet spent. – Jeg tror ikke jeg er noe prinsesseemne.

– Du som er så vakker. Du kunne få hvilken mann som helst. Det var godt å ha Ellas støtte i ryggen. Hun fikk klump i halsen.

I tiden etter Clay hadde Ella støttet henne alle de gangene datene hennes hadde gått skeis, og etter at moren hennes døde. Hun var lojal, sterk og vakker på innsiden og på utsiden.

– Takk, men det er nok ikke jeg som ligger hans hjerte nærmest. Han har bestemt seg for å leve inkognito i en uke, og han har bedt meg om å holde det hemmelig. Han har sjekket inn under falsk navn, går rundt som en ubarbert fillefrans og er fast bestemt på at ingen skal få vite om det.

– Wow. Ella sperret øynene opp. Hun lot nyheten synke inn før hjernen hennes begynte å arbeide. – Et lite øyeblikk, jeg syntes du sa at han så veldig korrekt ut …  «Ubarbert fillefrans»?

– Jeg tok feil.

Veldig feil.

Hun så ham plutselig for seg – de blå, vakre øynene, skjeggstubbene, langt krøllete hår og et sexy smil. Han var alt annet enn «korrekt».

Ella måtte ha lagt merke til uttrykket i ansiktet hennes, for i neste øyeblikk lente hun seg fram og klappet Natasha på armen. – Ok, ut med det. Nå har du servert meg den offisielle versjonen. Fortell meg mer om prinsen. Er han kjekk?

Natasha smilte til Ella. Hun var ekspert på å plukke opp ulike stemninger og underliggende følelser, spesielt når det hadde med det andre kjønn å gjøre.

Hun kunne ha prøvd å unngå spørsmålet, eller snakke om noe annet, men hun klarte ikke. Hun satt bare og viftet seg i ansiktet med servietten

– Han er kjekk.

Ella lyste opp. Natasha kjente igjen uttrykket og visste hva det betydde. Ella ville nå kreve den hele og fulle sannheten.

– Hvor kjekk?

Natasha kastet servietten på bordet og ble sittende og bite seg i leppen. Det så ut som om hun satt i dype tanker. I virkeligheten satt hun og prøvde å finne ut hvor kjekk han egentlig var.

Hun hadde tenkt det samme i det øyeblikket han kom inn i resepsjonen. Han hadde en kropp som en gresk gud. Han var høy, med masser av testosteron og et ansikt som en modell.

– Tash, har du tenkt til å ta livet av meg. Ella var sprekkferdig av nysgjerrighet. Hun visste at Ella ville dra sannheten ut av henne, om hun var rede eller ei.

– Slapp av. Jeg prøver bare å finne de rette ordene. Hvordan skal jeg klare å forklare at han ser ut som en uskikkelig gutt med et smil som får deg til å skjelve i knærne, og øyne som ville fått en isdronning til å smelte?

– Er han virkelig så flott?

Natasha nikket. Hun ble varm i kinnene bare ved tanken på Dantes øyne da blikkene deres møttes over kaffekoppen. Det hadde vært et uutgrunnelig uttrykk i de blå øynene. – Bedre.

Ella ga fra seg et aldri så lite hyl og klappet i hendene. – Dette er helt fantastisk!

– Hva er det som er fantastisk?

– Dette er første gangen på flere måneder at du i det hele tatt forteller om en fyr, i alle fall en du liker, sa Ella. Hun så oppriktig tilfreds ut. – Vanligvis later du som om ikke menn eksisterer i det hele tatt, eller så kritiserer du mine dater alt du klarer, og du har for øvrig alltid rett. Menn kan være ufordragelige, men dette er helt fantastisk. Du har sansen for denne fyren. Hvem bryr seg om han er prins? Det er på tide at du har det litt gøy!

Natasha rynket pannen. Hun kjente frykten spre seg gjennom kroppen. Hun hadde all mulig grunn til å være på vakt overfor menn. Clay hadde brukt henne, såret henne og forlatt henne med et varig problem som fremdeles truet dem hun brydde seg aller mest om. Hun kunne ikke hjelpe for at hun hadde behov for å beskytte seg selv. Men var hun virkelig så skeptisk som Ella ga uttrykk for?

Hun ville vanligvis ha ledd det bort, men kanskje venninnen hadde et poeng? Kanskje hadde hun vært vel negativ de siste årene. Men når det gjaldt Ellas andre observasjon, stemte det ikke at hun hadde «sansen for denne fyren». Det var så langt fra sannheten som det lot seg gjøre å komme.

– Jeg akter ikke å ha det gøy med prinsen, sa Natasha, og ignorerte den stilltiende siden av henne som syntes det kunne vært morsomt å ha prøvd. – Han har spurt meg om en tjeneste, det er alt. Når uken er over, kommer jeg til å be om en gjentjeneste fra ham og bruke ham for det han er verd for hotellet.

Ella smilte. – Du synes ikke at du prøver litt for hardt?

– Nei!

Hun la merke til hvor lite overbevisende hun hørtes ut. – Vi lar det ligge nå. Jeg har gitt deg mer sladder enn du vanligvis greier å håndtere på én dag, så nå gir du deg. Nå drikke vi kaffe og koser oss.

Som på bestilling kom Luigi til bordet deres med to store glass med dampende varm kaffe.

– Ciao, bambinas. Hvordan har favorittjentene mine det i dag?

Han smilte bredt og plasserte en latte med lettmelk foran Ella og en mokka-cappuccino foran Natasha. Hun trengte den kremete blandingen av kaffe og sjokolade.

– Det går bra med oss, Luigi, hvordan går det med deg?

Italieneren som var gammel nok til å være faren hennes, kysset fingertuppene sine og gjorde en bevegelse med hånden mot Ella. – Alt er bra når jeg ser deg, Bella. Ønsker jentene noe mer? Litt tiramisu, kanskje? Eller kanskje dere har lyst til å bli til middag?

– Vi har det bra som det er, takk skal du ha, sa Ella. Det direkte smilet sendte mannen inn i en tirade av komplimenter. Han rygget tilbake til disken mens han smilte til henne.

Natasha ristet på hodet etter at Luigi hadde gått. – Jeg er sikker på at du flørtet med legene på vei ut av din mors liv.

Ella trakk på skuldrene. Hun smilte et tilfreds smil. – If you’ve got it, flaunt it. Fyren elsker det jo. Det er den beste måten å få byens beste kaffe på, ikke sant?

Natasha tok en slurk til av den utsøkte kaffen. – Du er en fare for deg selv og andre slik du holder på.

– Og du har forandret samtaleemne! Er det noe annet jeg bør vite om denne prinsen? Ella tok en ny slurk med kaffe og stønnet henrykt.

– Nei.

Hvor hardt hun enn prøvde, klarte ikke Natasha å fjerne bildet som hadde etset seg fast på netthinnen hennes – Dantes intense blikk forfulgte henne. – Prinsen gjør det han må gjøre. Det samme gjør jeg.

– Hva er det egentlig vi snakker om her? spurte Ella. Hun blunket til Natasha som himlet med øynene før hun dukket ned i kaffen igjen.

– Jeg er egentlig ikke så veldig interessert, sa Natasha. – Dessuten er han en prins.

– Og?

– Ingenting.

Natasha hørtes fremdeles ikke overbevisende ut, og hun var klar over det. Hun kunne forsøke å forklare det bort, eller late som det hadde betydd noe spesielt, men uansett landet hun på det faktum at samtalen med Dante hadde vært fullstendig uskyldig.

Dante var ikke uskyldig.

Han var for mye for Natasha. Hun klarte ikke å tenke på annet.

– Jeg skal la deg nyte kaffen din i fred, men jeg håper at du holder meg underrettet om prinsen din.

– Han er ikke prinsen min!

Hun kjente et stikk av skuffelse idet de avsluttet samtalen, men hun kunne ikke sette fingeren på hva det skyldtes.

*

Natasha kom akkurat ut av dusjen da mobiltelefonen hennes ringte. Hun hadde mest lyst til å ignorere den. Hun hadde tatt på seg en stor, varm badekåpe og hadde gjort seg klar til å se en DVD. Ved siden av seg hadde hun en bøtte med favorittiskremen sin.

Kunne det være faren som ringte henne fra Perth?

Eller kunne det være prinsen?

Hun ventet et par sekunder. Hun håpet på det første alternativet, men visste at et raskt blikk på displayet ville gi henne svar. Telefonen fortsatte å ringe. Til slutt ga hun opp og gikk for å finne vesken sin. Hun rev telefonen ut av vesken.

Det var fra et ukjent nummer.

Hun svarte med sin mest elskverdige telefonstemme. En stemme Ella mente kunne skremme en armé inn i kamp.

– Natasha Telford.

– Natasha, Dante her. Jeg trenger din hjelp og det haster.

Hun svelget, overrasket over suget hun kjente i magen da hun hørte den dype stemmen hans. På samme tid var hun irritert over at filmen og iskremen måtte vente.

– Hva er det?

– Jeg blir forfulgt. Kan du møte meg utenfor hotellet om to minutter?

Dette var galskap. Hva ventet han at hun skulle gjøre? Late som om hun var politi og konfrontere personen som angivelig forfulgte ham? Det var sannsynligvis en forelsket jente …

Hun ristet på hodet. – Jeg kommer.

– Takk. Skynd deg. Han la på og Natasha ble stående og stirre på telefonen.

– Dramaprins, mumlet hun for seg selv. Hun fikk på seg klærne i en fart, stakk føttene inn i et par åpne sko og puttet nøkkelen i lommen

Han trakk håret tilbake i en hestehale mens hun sto i heisen. Hun var nede før de to minuttene var omme. Hun fikk øye på Dante idet han rundet hjørnet. Han kom mot henne som om han ikke hadde en bekymring i verden.

– Hvor brenner det? spurte hun. Han svarte ikke, kom bare mot henne og plantet et kyss på munnen hennes.

Dette var galskap.

Idioti.

Men hun ble stående helt stille mens han fortsatte å kysse henne. Han var akkurat like god til å kysse som hun ville forvente av en fyr som ham. Hun kjente at hun ble varm.

Hun kjente at hjertet begynte å slå fortere. Varmen bredte seg gjennom kroppen hennes som en ild. En ild som kunne få enhver kvinne til å miste kontrollen, og gjøre noe hun ikke burde: gjengjelde kysset hans.

Før hun klarte å reagere hadde han trukket seg unna. – Beklager, bare lat som om du liker det, vær så snill.

Han ga henne ingen mulighet for å unnslippe. Han fortsatte å kysse henne. Det kjentes så godt å ha armene hans rundt midjen mens hun kjente brystet hans presse mot hennes.

Natasha hadde alltid vært styrt av sin logiske sans. Hun veide alltid for og imot og endte alltid opp med å ta den rette avgjørelsen.

Det lignet ikke henne å svare på prinsens lidenskapelige kyss. Det var en intensitet mellom dem som var magisk. Hun nøt kyssene hans mer enn hun hadde trodd var mulig.

Noen stønnet, og hun mistenkte seg selv for å være ansvarlig for lydene. Hun klynget seg til ham og registerte så vidt at brystmusklene hans var like deilige å ta på som de var å se på.

Sansene hennes var i alarmberedskap da han presset tungen dypere inn i munnen hennes. Hun var i ferd med å glemme tid og sted. Alt som betydde noe, var leppene og kroppen til denne mannen.

– Natasha?

Hun trakk seg lynraskt tilbake. Det sjokkerte blikket hennes vandret fra Dante, prinsen som akkurat hadde kysset henne med galskap og lidenskap, og Clay, mannen som hun engang hadde elsket og som hun nå hatet.

